

**VEJLEDNING OM LAG-TILSKUD TIL AKTIONSGRUPPERNES EGNE PROJEKTER**

PROGRAMPERIODEN 2023-2027

Version 6. september 2024

Indhold

[1. Indledning 2](#_Toc176344848)

[2. Hvilke projekter kan få LAG-tilskud? 3](#_Toc176344849)

[2.2 Almennyttige projekter 4](#_Toc176344850)

[2.3 Erhvervsprojekter 4](#_Toc176344851)

[3. Finansiering af projektet 4](#_Toc176344852)

[3.1 Mellemfinansiering og krav om underskudsgaranti 5](#_Toc176344853)

[3.2 Hvem må betale udgifterne i projektet? 5](#_Toc176344854)

[3.3 Frivilligt arbejde 5](#_Toc176344855)

[3.4 Hvor meget kan I få i tilskud til jeres projekter? 6](#_Toc176344856)

[3.1 Særligt om samarbejdsprojekter 6](#_Toc176344857)

[3.1.1 Samarbejde med eksterne aktører 6](#_Toc176344858)

[3.1.2 Samarbejde med andre lokale aktionsgrupper 7](#_Toc176344859)

[4. Hvordan søger I om tilskud? 7](#_Toc176344860)

[4.1 I skal følge en bestemt procedure, når I beslutter at søge om tilskud til et projekt 7](#_Toc176344861)

[4.2 I skal søge om tilskud i Tast selv 8](#_Toc176344862)

[4.2.1 Hvad skal ansøgningen indeholder? 8](#_Toc176344863)

[4.2.2 Hvis projektet skal gennemføres som et samarbejde mellem flere lokale aktionsgrupper 9](#_Toc176344864)

[4.2.3 Hvilket arbejde må jeres koordinator udføre i forhold til jeres projekt? 9](#_Toc176344865)

[5. Projektet skal have et økonomisk forsvarligt budget 9](#_Toc176344866)

[6. Hvilke udgifter kan I få tilskud til? 9](#_Toc176344867)

[6.1 Løn til projektansatte medarbejdere 9](#_Toc176344868)

[6.1.1 Tilskud til løn er fastsat til en standardsats 10](#_Toc176344869)

[6.2 Udgifter til eksterne konsulenter 10](#_Toc176344870)

[6.3 Tilskud til moms 10](#_Toc176344871)

[7. De minimis-støtte til erhvervsprojekter 11](#_Toc176344872)

[8. Tilsagn om tilskud 11](#_Toc176344873)

[9. I skal informere om, at projektet får tilskud fra EU 11](#_Toc176344874)

[10. I skal føre regnskab for udgifterne i projektet 12](#_Toc176344875)

[11. Reglerne om udbud og underhåndsbud gælder også for aktionsgruppernes projekter 12](#_Toc176344876)

[12. Ændringer i projektet 12](#_Toc176344877)

[12.1 Særligt om projektoverdragelse 12](#_Toc176344878)

[13. Hvordan får I tilskuddet udbetalt? 13](#_Toc176344879)

[13.2 Sagens gang, når du søger om at få tilskuddet udbetalt via Tast selv 13](#_Toc176344880)

[14 Yderligere information 13](#_Toc176344881)

Kolofon

hjkhjk

Denne vejledning er udgivet af Plan- og Landdistriktsstyrelsen.

© Plan- og Landdistriktsstyrelsen

Plan- og Landdistriktsstyrelsen

LAG-sekretariatet

Slotsgade 1

4800 Nykøbing Falster

Tlf. LAG Sekretariatet 9134 5252   
  
E-mail: Lagtilskud@plst.dk

Hjemmeside: www.livogland.dk

# Indledning

Denne vejledning henvender sig specifikt til lokale aktionsgrupper, der vil søge tilskud fra LAG-ordningen til projekter, LAG-koordinatorer og -bestyrelsesmedlemmer, der arbejder med tilskud til projekter i LAG regi i programperioden fra 2023. Tilskudsordningen er en del af den danske strategisk CAP-plan 2023-2027.

Vejledningen beskriver de områder og processer der er særligt gældende for de lokale aktionsgruppers egne projekter. Hvis et punkt ikke er beskrevet i vejledningen, henvises der til *Vejledning om LAG-tilskud, programperiode 2023-2027*, også kaldet projektvejledningen. Da projektvejledningen gennemgår en gennemskrivning i anden halvdel af 2024, indsættes henvisninger til specifikke afsnit i projektvejledningen først ved en senere revision af denne vejleding.

## Hvad er en lokal aktionsgruppe?

En lokal aktionsgruppe er en non-profit forening, som overordnet har til formål at skabe lokal udvikling og innovation på tværs af sektorer ud fra et bestemt geografisk områdes behov. Aktionsgruppernes ansvarsområde er reguleret i bekendtgørelse nr. 143 af 07/02/2023 om drift af lokale aktionsgrupper i udpegede landdistrikter i perioden 2023-2027. Aktionsgrupperne er udpeget efter bekendtgørelse nr. 710 af 24/05/2022 om oprettelse af tilskudsberettigede lokale aktionsgrupper i udpegede landdistrikter og fiskeriområder i perioden 2023-2027.

Udviklingen i de udpegede landdistrikter skal ske i bredt samspil med lokalsamfundet. De lokale aktionsgrupper er organiseret som almindelige foreninger, der er åben for alle, der vil være med til at gøre en forskel og medvirke til at skabe vækst og udvikling i lokalområdet.

De lokale aktionsgrupper har en nøglerolle i forbindelse med tilskudsordningerne, da de er den primære kontakt til ansøgere, og de har en vigtig opgave i udvælgelse og kvalitetssikring af projektansøgninger, ændringer og anmodninger om udbetalinger. For den lokale aktionsgruppes egne projekter, er aktionsgruppens rolle udvidet. Det skyldes, at den ikke alene indstiller sit eget projekt, men også er ansvarlig for at gennemføre projektet og derved bærer en økonomisk risiko.

Den enkelte aktionsgruppe har udarbejdet en lokal udviklingsstrategi, der afdækker de udfordringer, styrker og behov, der er i det pågældende område, samtidig med, at den anviser løsninger og en udviklingsretning for aktionsgruppens arbejde. Det er et krav for aktionsgruppens egne projekter, som det også er for eksterne projekter, at de opfylder de kriterier, der er defineret i den lokale udviklingsstrategi. Den lokale aktionsgruppe tildeles et budget én gang årligt, som aktionsgruppen kan bruge til tilskud til indstillede projekter, herunder også egne projekter. Udviklingsstrategien er omdrejningspunktet for aktionsgruppens arbejde og de projekter, den prioriterer at indstille til tilskud.

# Hvilke projekter kan få LAG-tilskud?

LAG-ordningen kan støtte følgende to typer projekter:

1) Projekter, der fremmer job- og vækstskabende erhvervsudvikling (herefter benævnt ”erhvervsprojekter”), og

2) Projekter, der forbedrer rammevilkårene for at leve og bo i landdistrikterne (herefter benævnt ”almennyttige projekter”).

I kan som lokale aktionsgruppe både søge om støtte til erhvervsprojekter og almennyttige projekter.

* Lokale aktionsgruppers egne almennyttige projekter kan støttes med op til 100 pct. i LAG-tilskud. Hvis projektet skal gennemføres af flere lokale aktionsgrupper, må det samlede tilskud til projektet højst udgøre 100 pct.
* Lokale aktionsgruppers erhvervsrettede projekter kan støttes med op til 50 pct. Hvis projektet skal gennemføres af flere lokale aktionsgrupper, må det samlede tilskud til projektet højst udgøre 50 pct. i LAG-tilskud. Et erhvervsprojekt vil derfor altid kræve anden medfinansiering.

## Almennyttige projekter

Lokale aktionsgrupper kan gennemføre almennyttige projekter på samme vilkår, som gælder for eksterne aktører.

Indtægter i et almennyttigt projekt modregnes i tilskuddet, hvis indtægten har medført et overskud i projektet. Det vil sige, hvis indtægterne ikke dækker omkostninger forbundet med drift af projektet. Hvis I har indtægter fra fx entré i et projekt, hvor I har fået tilsagn om 100 pct. i tilskud, vil indtægterne blive modregnet i tilskuddet.

I kan læse mere om definitionen på og reglerne om almennyttige projekter i projektvejledningen.

## Erhvervsprojekter

Der er tale om et erhvervsprojekt, hvis det har til formål at fremme erhvervsrettede aktiviteter i aktionsgruppens område. Det kan fx være tilfældet, hvis projektet har til formål at opbygge et netværk for erhvervsdrivende, eller på anden måde indebærer aktiviteter, som primært kommer erhvervsvirksomheder til gode.

Lokale aktionsgrupper er organiseret som almennyttige foreninger. Ifølge § 34 i de obligatoriske standardvedtægter for foreningerne, består de lokale aktionsgruppers økonomiske grundlag af offentlige tilskud. Aktionsgrupperene kan dermed kun i begrænset omfang gennemføre erhvervsprojekter, som indebærer indtægter for den lokale aktionsgruppe.

Der vil være tale om indtægter, hvis I eller eventuelle økonomiske partnere fx opkræver betaling for deltagelse i arrangementer eller sælger varer og ydelser.

En lokal aktionsgruppe kan ikke gennemføre erhvervsprojekter, som har til formål af at fremme aktionsgruppens bestyrelses eller medlemmers økonomiske interesser. Det vil sige, at aktionsgruppen ikke må tjene penge på projektet, hvis indtjeningen tilfalder foreningens medlemmer eller bestyrelse.

Men I må gerne have indtægter i forbindelse med projektet, hvis den erhvervsmæssige indkomst kun anvendes til helt eller delvist at dække udgifter i projektet. Det vil sige, at projektet ikke må give overskud.

# Finansiering af projektet

I skal redegøre for, hvordan jeres projekt skal finansieres, når I søger om tilskud. Plan- og Landdistriktsstyrelsen anvender bl.a. jeres oplysninger om finansiering til at vurdere, om det er realistisk, at projektet kan gennemføres.

## Mellemfinansiering og krav om underskudsgaranti

Tilskud fra LAG-ordningen udbetales først, når projektet er gennemført og alle udgifter er afholdt og betalt. Det betyder, at I skal finde anden finansiering af projektets udgifter indtil LAG-tilskuddet bliver udbetalt. Som mellemfinansiering af udgifter kan I fx indgå en aftale med en kommune, forening eller privat virksomhed. Aftalen kan eventuelt indgås med transport af tilskuddet til den, som mellemfinansiere projektet.

I kan også selv mellemfinansiere projektet fx med driftsmidler eller anden egenkapital. I skal dog være opmærksomme på, at driftsmidler ikke kan dække et eventuelt underskud i projektet. Et underskud kan fx opstå, hvis Plan- og Landdistriktsstyrelsen nedsætter tilskuddet fordi der er søgt om udgifter, der ikke er støtteberettigede, eller fordi tilskuddet sanktioneres.

Når I søger om tilskud til et projekt, skal I derfor stille sikkerhed eller garanti for tilskuddet. Der er ingen formkrav for garantien eller sikkerhedsstillelsen, men den skal indebære, at et eventuelt underskud i projektet vil blive dækket på anden måde. Det kan fx en aftale med en kommune om mellemfinansiering af projektet, hvor kommunen også forpligter sig til at dække et eventuelt underskud i projektet. Men det kan fx også være en bankgaranti, som viser, at I selv har egenkapital til at dække et eventuelt underskud med andet end driftsmidler.

## Hvem må betale udgifterne i projektet?

I kan først få tilskuddet udbetalt, når projektet er afsluttet og alle regninger er betalt. I kan derfor have behov for, at en anden (fx en bank eller kommune) lægger helt eller delvist ud for jeres udgifter til projektet, indtil tilskuddet udbetales. Driftsmidler må gerne bruges til mellemfinansiering.

Mellemfinansiering kan også komme fra en økonomisk aktiv partner i projektet ved et samarbejdsprojekt.

Hvis jeres projekt mellemfinansieres, er det vigtigt, at alle fakturaer er udstedt til jer som tilsagnshaver. Ellers kan I risikere, at I ikke kan få tilskud til udgiften. Fakturaerne må dog godt være betalt af en anden end jer.

Ved samarbejdsprojekter skal alle fakturaer være udstedt til enten jer eller en godkendt økonomisk partner i projektet.

## Frivilligt arbejde

I kan medfinansiere jeres almennyttige projekter med værdien af frivilligt arbejde på samme vilkår, som i eksterne projekter.

Frivilligt arbejde kan regnes med i tilskudsgrundlaget for projektet med 150 kr. pr. time. Timesatsen er en standardsats, fastsat uafhængigt af den enkeltes kvalifikationer, erfaringer mv. Frivilligt arbejde kan maksimalt udgøre 50 pct. af de godkendte tilskudsberettigede udgifter.

I kan læse mere om kravene for at få godkendt medfinansiering med frivilligt arbejde i projektvejledningen.

## Hvor meget kan I få i tilskud til jeres projekter?

I kan som lokal aktionsgruppe søge op til 100 pct. LAG-tilskud til almennyttige projekter og op til 50 pct. i tilskud til erhvervsprojekter.

I fastsætter selv det maksimale tilskud, I kan få udbetalt, når I søger om tilskud. Tilskudsbeløbet kan ikke senere forhøjes i forhold til det beløb, I får tilsagn til. Beløbet, I kan søge i tilskud afhænger dog af følgende faktorer:

* I kan samlet højst får udbetalt tilskud til projekter i programperioden, som svarer til 10 pct. af den til enhver tid bevilligede projektramme til jeres aktionsgruppe i årene 2024-2027.
* Det beløb, I søger i tilskud til jeres eget projekt, skal være til rådighed på jeres projektramme. Hvis I fx har en årlig projektramme på 1.500.000 kr., kan I søge tilskud til egne projekter på i alt 600.000 kr. i hele programperioden. Men hvis I et år allerede har indstillet 1.000.000 til eksterne projekter, kan I det år højst søge tilskud på 500.000 kr. til jeres eget projekt.
* Hvis I gennemfører et almennyttigt projekt i samarbejde med andre lokale aktionsgrupper, kan der samlet højst udbetales 100 pct. i støtte til projektet. Udgifter må med andre ord ikke være dobbeltfinansieret. Tilskuddet nedsættes forholdsvist, hvis projektet finansieres med værdien af frivilligt arbejde.
* Hvis I gennemfører et erhvervsprojekt i samarbejde med andre lokale aktionsgrupper, kan der samlet højst udbetales 50 pct. i støtte til projektet. Det betyder, at lokale aktionsgrupper ikke kan finansiere et erhvervsprojekt uden, at eksterne aktører finansierer mindst 50 pct. af projektets samlede udgifter.
* Hvis I anvender udisponerede midler, skal LAG-tilskuddet til projektet medfinansieres af andre offentlige nationale midler svarende til mindst 20 pct. af tilskuddet.
* Hvis I gennemfører erhvervsprojekter, må I højst modtage de minimis-støtte på 300.000 euro (ca. 2.236.000 kr.) i løbet af en treårig periode samlet.

Desuden kan Plan- og Landdistriktsstyrelsen nedsætte tilskudsbeløbet, hvis I har søgt om tilskud til udgifter, som ikke kan støttes, eller I ikke har dokumenteret, at projektets budget er økonomisk forsvarligt. Hvis I har søgt om tilskud, der svarer til mindre end 50 pct. af udgifterne for et erhvervsprojekt, eller 100 pct. for et almennyttigt projekt, kan styrelsen i stedet hæve tilskudsprocenten op til de grænser som er fastlagt.

## Særligt om samarbejdsprojekter

Lokale aktionsgrupper kan gennemføre egne projekter på to måder:

1. Den lokale aktionsgruppe kan gennemføre projektet alene.
2. Den lokale aktionsgruppe kan gennemføre projektet som et samarbejde med andre lokale aktionsgrupper og/eller eksterne partnere.

### Samarbejde med eksterne aktører

Hvis I gennemfører projektet som et samarbejde med eksterne aktører, skal de eksterne aktører leve op til betingelser for at modtage tilskud fra LAG-ordningen. Det vil fx sige, virksomheder kun kan indgå i samarbejdet, hvis de opfylder betingelserne for at være mikrovirksomheder eller små virksomheder og offentlige myndigheder kun kan indgå som økonomisk aktør i almennyttige projekter. I projektvejledningen kan I læse mere om krav til ansøgere, der ikke er en lokal aktionsgruppe.

Hvis I gennemfører et samarbejdsprojekt med eksterne aktører, skal I altid stå som projektholder i Tast selv.

### Samarbejde med andre lokale aktionsgrupper

Hvis projektet skal gennemføres af flere lokale aktionsgrupper og eventuelt også eksterne aktører, skal hver lokal aktionsgruppe redegøre for, at projektet kommer deres område til gode og i øvrigt gennemføres i overensstemmelse deres lokale udviklingsstrategi. Hver aktionsgruppe skal desuden beslutte, hvor stort beløb, projektet skal støttes med, fra deres individuelle projektramme.

For at sikre en smidig sagsbehandling er det i projektbekendtgørelsen besluttet, at de lokale aktionsgrupper skal nedsætte et udvalg bestående af et medlem fra hver lokal aktionsgruppe. Udvalget har mandat til at godkende ansøgninger om ændringer og udbetaling på vegne af alle de involverede aktionsgrupper.

# Hvordan søger I om tilskud?

## I skal følge en bestemt procedure, når I beslutter at søge om tilskud til et projekt

Det er forordningsbestemt, at de lokale aktionsgrupper skal kunne gennemføre egne projekter. Det er dog en betingelse, at aktionsgruppernes funktioner holdes adskilt. Det vil sige, at aktionsgruppernes arbejde med at udvælge og indstille eksterne projekter skal holdes adskilt fra den proces, som aktionsgrupperne skal følge, for at få LAG-tilskud til egne projekter.

**Procedure for bestyrelsens godkendelse:**

* Det er kun bestyrelsen for den lokale aktionsgruppe, som kan beslutte, at aktionsgruppen skal søge om tilskud til et projekt. Det kan ikke delegeres til fx en koordinator eller en anden lokal aktionsgruppe.
* Beslutningen skal ske på et bestyrelsesmøde. Det kan enten være et særskilt møde eller et møde, hvor bestyrelsen også indstiller eksterne projekter til tilskud hos Plan- og Landdistriktsstyrelsen. Men beslutningen om at søge tilskud til eget projekt, skal ske under et selvstændigt punkt på dagsordenen.
* Bestyrelsen kan indsende ansøgning om tilskud til egne projekter til Plan- og Landdistriktsstyrelsen uafhængig af, hvornår aktionsgruppen indsender indstillinger af eksterne projekter. Eventuelle frister for, hvor sent på året en ansøgning kan modtages hos styrelsen, skal dog også overholdes for aktionsgruppens egne projekter, medmindre styrelsen har oplyst andet.
* Bestyrelsen for aktionsgruppen skal være beslutningsdygtig på mødet, for at beslutningen er gyldig. Der gælder de samme krav til beslutningsdygtighed, som for indstilling af eksterne projekter. Det vil sige, at mere end halvdelen af bestyrelsens medlemmer deltager i mødet, og ingen socioøkonomisk gruppe må udgør et flertal på mødet.
* Bestyrelsen kan beslutte at de vil søge om flere projekter på samme møde og under samme dagsordenspunkt. Hvert projekt skal dog søges særskilt.
* Hvis projektet skal gennemføres som et samarbejde mellem flere lokale aktionsgrupper, skal hver enkelt aktionsgruppes bestyrelse beslutte at søge tilskud til projektet.
* Hvis projektet vedrører samarbejde mellem flere lokale aktionsgrupper, skal hver enkelt bestyrelse følge proceduren for at søge om tilskud.

Når I søger om tilskud, skal I indsende et udfyldt skema som dokumentation for, at proceduren er fulgt.

## I skal søge om tilskud i Tast selv

I skal anvende Landbrugsstyrelsens online ansøgningssystem ”Tast selv” til at søge om tilskud. Det findes her: <https://lbst.dk/tilskud-selvbetjening/kom-i-gang-med-selvbetjening/tast-selv>.

I skal anvende MitId for jeres forening for at logge på systemet og starte jeres ansøgning. Tast selv skal anvendes både ved ansøgning om tilskud, ved ændringer i projektperioden, og ved anmodning om udbetaling af tilskud.

Når I søger tilskud til jeres eget projekt, har I de samme rettigheder i Tast selv, som eksterne ansøgninger. Plan- og Landdistriktsstyrelsen har den administrative rolle, som håndteres af koordinatorerne i forhold til behandlingen af eksterne projekter. Det betyder fx, at Plan- og Landdistriktsstyrelsen i Tast selv skal godkende, at I indsender ansøgningen til styrelsen. Og at styrelsen kan sende ansøgningen retur til jer, hvis der mangler oplysninger.

### Hvad skal ansøgningen indeholde?

Når I søger om tilskud, skal I udfylde det samme ansøgningsskema i Tast selv, som eksterne projektholdere. I skal også indsende de samme bilag, som Plan- og Landdistriktsstyrelsen skal bruge for at sagsbehandle andre projekt. Det er fx de minimis-erklæring, hvis der er tale om et erhvervsprojekt og dokumentation for projektets udgifter.

Men herudover skal I indsende et særligt ansøgningsskema, som kun skal anvendes til de lokale aktionsgruppers ansøgninger om egne projekter.

De lokale aktionsgrupper kan søge tilskud til de samme typer projekter, som eksterne aktører. Men da aktionsgruppernes egne projekter ikke bliver indstillet på baggrund af en scoring af projektet af en uvildig bestyrelse, skal aktionsgrupperne redegøre for projektets legitimitet.

Det betyder, at I på det særlige ansøgningsskema bl.a. skal redegøre for, at projektet har en klar værdi for jeres udpegede landdistriktsområde, at projektet bør gennemføres af jer og ikke kun af eksterne aktører, at projektet har et sådant omfang, at projektet ikke kan gennemføres som led i aktionsgruppens almindelige arbejde, og at projektet har realistiske og målbare resultater, som kommer jeres udpegede landdistriktsområde til gode.

I skal desuden indsende dokumentation for, bestyrelsen har fuldt proceduren for at godkende ansøgningen om tilskud. Skemaet kan findes på Viola.

### Hvis projektet skal gennemføres som et samarbejde mellem flere lokale aktionsgrupper

Hvis der indgår flere lokale aktionsgrupper i et samarbejdsprojekt, er hver bestyrelse ansvarlig for at søge om tilskud fra deres aktionsgruppes tilskudsramme.

Plan- og Landdistriktsstyrelsen begynder først at behandle sagen, når den er indsendt via Tast selv og de involverede lokale aktionsgrupper har uploadet alt relevant materiale i Appendix.

### Hvilket arbejde må jeres koordinator udføre i forhold til jeres projekt?

Hvis I beslutter at søge om tilskud til et projekt, er bestyrelsen for aktionsgruppen projektholder.

Koordinatorer, som er tilknyttet jeres aktionsgruppe, kan bistå bestyrelsen med ansøgningen om tilskud, ændringer og udbetaling af tilskuddet på samme måde, som koordinatorerne hjælper eksterne ansøgere. Det vil sige, at en koordinator kan hjælpe med at udarbejde ansøgninger, kvalitetssikre bilag, uploade dokumenter til Appendix og generelt vejlede om LAG-ordningen.

**Men en koordinator kan kun være kontaktperson for projektet i ansøgningen om tilskud, hvis koordinatoren er tilknyttet projektet som ekstern konsulent, projektansat medarbejder eller som frivillig, hvis frivilligt arbejde godkendes i projektet.**

I kan læse mere om betingelserne for, at en koordinator kan tilknyttes et projektet i afsnit 6 nedenfor.

# Projektet skal have et økonomisk forsvarligt budget

De lokale aktionsgruppers egne projekter skal opfylde de sammen krav som gør sig gældende for andre LAG-projekter vedrørende økonomisk forsvarlighed. Det vil sige, at I skal indsende et priseksempel på alle udgifter på mindst 50.000 kr. og højst 300.000 kr. Udgifter på mere end 300.000 kr. skal dokumenteres med to sammenlignelige priseksempler.

Priseksemplerne skal uploades i Appendix sammen med ansøgningen om tilskud.

I kan læse mere om, hvordan I kan dokumentere at projektet er økonomisk forsvarligt i projektvejledningen.

# Hvilke udgifter kan I få tilskud til?

I kan kun få tilskud til udgifter, som er nødvendige for at gennemføre projektet. Udgifterne skal desuden være direkte relaterede til projektet, og må ikke være udgifter der sædvanligvis ville blive dækket af driftsmidler.

I kan søge tilskud til de samme typer udgifter, som eksterne aktører. I projektvejledningen kan I læse mere om betingelserne for at få godkendt udgifter som støtteberettigede.

Nedenfor finder I dog en vejledning til udgifter til løn, eksterne konsulenter og moms, som særligt er rettet mod de lokale aktionsgrupper.

## Løn til projektansatte medarbejdere

Den lokale aktionsgruppe kan få tilskud til løn til ansatte medarbejdere. Dog kan medlemmer af bestyrelsen for den lokale aktionsgruppe ikke ansættes i projektet. Denne regel gælder også i eksterne aktørers projekter.

Almene medlemmer af foreningen, der ikke er en del af bestyrelsen, kan godt ansættes i projektet. Hvis et projektansat medlem af foreningen vælges til bestyrelsen, skal projektansættelsen ophøre.

Projektansættelser på mere end et års varighed skal slås offentlig op, da de lokale aktionsgrupper er offentligretlige organer.

En koordinator, som er tilknyttet en aktionsgruppe som ekstern konsulent kan ikke ansættes som medarbejder i den samme aktionsgruppes projekter. Denne regel gælder også i eksterne aktørers projekter.

Koordinatorer, som er tilknyttet en anden lokal aktionsgruppe som ekstern konsulent, kan ansættes som medarbejder i projektet.

### Tilskud til løn er fastsat til en standardsats

I projekter, som søges efter den 30. juni 2024, støttes løn til projektansatte medarbejdere med en standardsats på 387 kr./timen op til 37 timer om ugen. Beløbet er inklusiv overhead.

Standardsatsen indeksreguleres en gang årligt den 1. januar og første gang i 2025. Det indeksregulerede tal offentliggøres på Plan- og Landdistriktsstyrelsens hjemmeside.

I projektvejledningen kan I læse mere om kravene for at få udbetalt tilskud til løn.

## Udgifter til eksterne konsulenter

I projektvejledningen kan I læse om reglerne for at modtage tilskud til udgifter til eksterne konsulenter.

Alle udgifter til den eksterne konsulent skal indgå i timeprisen for ydelsen. Det er ikke muligt at søge særskilt tilskud til en ekstern konsulents transport i forbindelse med et projekt. Det gælder også, selvom konsulenten er koordinator. De særlige regler for godkendelse af koordinatorernes kørsel i forbindelse med udbetaling af driftstilskud til de lokale aktionsgrupper gælder dermed ikke for de lokale aktionsgruppers egne projekter.

Koordinatorer og bestyrelsesmedlemmer kan tilknyttes jeres projekt som ekstern konsulent. Men det vil medføre brud på armslængdeprincippet. Det betyder, at tilskuddet til konsulentudgiften vil blive sanktioneret ved udbetaling. Denne regel gælder også i eksterne aktørers projekter.

I kan læse mere om regler om armslængdeprincippet og forbundne parter i projektvejledningen.

## Tilskud til moms

Da lokale aktionsgrupper ikke er momsregistreret, kan I få udbetalt tilskud til dækning af moms på udgifter til projektet.

Hvis I gennemfører et projekt i samarbejde med økonomiske partnere, som er momsregistreret, kan disse partnere ikke få tilskud til moms.

Hvis I gennemfører et erhvervsprojekt skal I desuden være opmærksom på reglerne for, hvornår et forening skal momsregistreres. Når LAG-tilskud udbetales, indberettes beløbet til SKAT. Og det er SKAT, som fører tilsyn med, at reglerne for momsregistrering overholdes. I kan læse mere om regler om momsregistrering på Skattestyrelsens hjemmeside.

# De minimis-støtte til erhvervsprojekter

Hvis I søger om tilskud til et erhvervsprojekt, skal I erklære, at det tilskud, I søger om, ikke overstiger støtteloftet for de minimis-støtte.

Hvis projektet gennemføres i samarbejde med andre lokale aktionsgrupper eller eksterne aktører, skal disse også udfylde en de minimis-erklæring.

# Tilsagn om tilskud

Hvis jeres projekt godkendes af Plan- og Landdistriktsstyrelsen, modtager I et tilsagn om tilskud til projektet. I kan læse mere om, hvad tilsagnet indebærer i projektvejledningen.

Hvis I gennemfører projektet i samarbejde med andre lokale aktionsgrupper, vil tilsagnet om tilskud angive det samlede tilskudsbeløb til projektet, udspecificeret med det tilskud, der gives fra hver aktionsgruppes projektramme. Det er ikke en betingelse, at alle aktionsgrupper skal søge det samme beløb i tilskud.

Det samlede tilskud kan være opdelt i hovedaktiviteter på samme måde, som tilskud til eksterne projekter. Plan- og Landdistriktsstyrelsen samler udgifterne i hovedaktiviteter på baggrund af det samlede budget for hele projektet. Flere aktionsgrupper kan dermed afholde udgifter inden for samme hovedaktivitet.

Det kan også formaliseres i en aftale om mellemfinansiering med transport af tilskuddet. På den måde sikres det, at tilskuddet udbetales til den part, som reelt har afholdt udgifterne.

I projektvejledningen kan I læse mere om mellemfinansiering med transport.

# I skal informere om, at projektet får tilskud fra EU

Fra det tidspunkt, hvor I får tilsagn om tilskud til jeres projekt, skal I og eventuelle økonomiske partnere informere offentligheden om, at projektet får tilskud fra EU. Hvis I ikke opfylder kravene til information om EU, kan I risikere, at tilskuddet til projektet bliver nedsat med 1 pct.

Hvis I får 100 pct. tilskud til projektet, skal I anvende et EU-logo med teksten ”Finansieret af EU”.

Hvis I får mindre end 100 pct. tilskud til projektet, skal I anvende et EU-logo med teksten ”Medfinansieret af EU”.

I projektvejledningen kan I læse mere om, hvor og hvordan I og eventuelle økonomiske partnere skal informere om, at projektet støttes af EU.

# I skal føre regnskab for udgifterne i projektet

I skal føre et digitalt regnskab for de udgifter, som vedrører jeres projekt.

Når I søger om at få tilskuddet udbetalt, skal I uploade et skærmprint, som viser regnskabet. Hvis I ikke kan dokumentere, at I har et digitalt regnskab for projektet, kan I risikere, at tilskuddet til projektet bliver nedsat.

I kan læse mere om kravene til det digitale regnskab i projektvejledningen.

# Reglerne om udbud og underhåndsbud gælder også for aktionsgruppernes projekter

Da LAG-tilskud er offentlig støtte, gælder reglerne for, hvordan offentlige myndigheder skal indgå større kontrakter.

I forhold til LAG-projekter betyder det primært, at I skal følge tilbudslovens regler om underhåndsbud, hvis I søges tilskud til bygge- og anlægsudgifter på mere end 300.000 kr. I kan læse mere om reglerne for underhåndsbud i projektvejledningen.

Hvis I ikke følger reglerne om udbud og underhåndsbud, kan I risikere, at tilskuddet til bygge- og anlægsopgaver i jeres projekt nedsættes med en sanktions.

# Ændringer i projektet

I må gerne foretage justeringer i jeres projekts budget og aktiviteter i takt med, at I gennemfører projektet. Ved større ændringer skal I sikre jer at projektet stadigvæk kan opfylde sit formål og levere klare målbare resultater.

Hvis I gennemfører projektet som et samarbejde med andre lokale aktionsgrupper, skal ansøgninger om ændringer godkendes af det udvalg, I har nedsat i forbindelse med, at I oprindeligt søgte om tilskud. Den aktionsgruppe, som I har udpeget til projektholder i Tast selv sender ansøgningerne om ændringer digitalt til Plan- og Landdistriktsstyrelsen.

I kan risikere ikke at få tilskud til de ændringer, I har foretaget eller at de bortfalder, hvis projektet overordnede formål ændrer sig eller hvis nye udgifter, der erstatter tidligere, ikke kan godkendes. I nogle tilfælde skal I også søge om tilladelse, hvis I vil foretage ændringer, efter tilskuddet er udbetalt.

Hvis I gennemfører et samarbejdsprojekt der involverer flere lokale aktionsgrupper, skal ændringer godkendes af projektets fællesudvalg.

## Særligt om projektoverdragelse

I kan overdrage jeres projekt til en anden projektholder, hvis nedenstående betingelser er opfyldt:

* Det overordnede formål med projektet, som er godkendt i tilsagnet om tilskud, ikke ændres.
* Overdragelsen af projektet er nødvendig for projektets gennemførelse.
* Projektet skal fortsat gennemføres i et udpeget landdistriktsområde. Det må med andre ord gerne flyttes til et andet LAG-område.
* Projektet skal fortsat gennemføres af en projektholder og eventuelle økonomiske partnere, som kan modtage støtte fra LAG-ordningen.
* Projektet skal fortsat gennemføres af en lokal aktionsgruppe som projektholder, hvis der er givet tilsagn om tilskud til et almennyttigt projekt med mere end 50 pct. højst 100. Hvis en ekstern aktør helt skal overtage projektet, skal der foretages en budgetændring, så tilskudsprocenten højst udgør 50 pct.
* Hvis der er tale om et erhvervsprojekt, skal den nye projektholder erklære, at betingelserne for at modtage tilskuddet som de minimis-støtte er opfyldt.
* Hvis projektet overdrages til en anden lokal aktionsgruppe, skal denne aktionsgruppe redegøre for projektets fortsatte legitimitet.

Når tilskuddet er udbetalt, skal en overdragelse af projektet kun godkendes af Plan- og Landdistriktsstyrelsen, hvis projektet skal opretholdes. I projektvejledningen kan I læse mere om, hvornår et projekt skal opretholdes.

# Hvordan får I tilskuddet udbetalt?

Tilskuddet udbetales, når projektet er afsluttet.

Hvis I har fået tilsagn om tilskud til et erhvervsprojekt på mindst 200.000 kr., kan I vælge at søge om at få udbetalt en del af tilskuddet, inden projektet er helt afsluttet, det kaldes en rateudbetaling.

I kan kun få udbetalt tilskuddet bagudrettet og på grundlag af projektets faktiske, betalte, udgifter. Det gælder både for rateudbetaling og slutudbetaling. I har ansvaret for, at alle udgifterne er afholdt og betalt inden I søger om at få tilskuddet udbetalt. I skal også kunne dokumentere, at alle udgifterne reelt er betalt.

## 13.2 Sagens gang, når du søger om at få tilskuddet udbetalt via Tast selv

I skal anmode om at få tilskuddet udbetalt via Tast selv. Det gælder både hvis I anmoder om at få udbetalt en rate, og når I anmoder om slutudbetaling af tilskuddet. I skal anmode om at få slutudbetalt jeres tilskud inden fristen i jeres tilsagn om tilskud er udløbet.

Hvis I gennemfører projektet som et samarbejde med andre lokale aktionsgrupper, skal anmodningen om udbetaling godkendes af det udvalg, I har nedsat i forbindelse med, at I oprindeligt søgte om tilskud. Ansøgningen skal indsendes til Plan- og Landdistriktsstyrelsen via Tast selv.

Når jeres anmodning er modtaget i Tast selv, vil den blive systemmæssigt godkendt af Plan- og Landdistriktsstyrelsen som modpart i Tast selv, så den sendes til sagsbehandling i styrelsen. Hvis I har søgt om at få udbetalt mindst 100.000 kr. og I søger om at få udbetalt tilskud til fysiske genstande, skal jeres projekt besigtiges af styrelsen.

Plan- og Landdistriktsstyrelsen gennemgår herefter jeres sag. Det indebærer, at styrelsen kontrollerer alle bilag og oplysninger i sagen. I får kun udbetalt tilskud til de udgifter, som Plan- og Landdistriktsstyrelsen vurderer er støtteberettigede. Tilskuddet kan kun udbetales til den NemKonto, der er tilknyttet jeres CVR-nummer.

Hvis der er meddelt transport i tilskuddet, udbetales tilskuddet i overensstemmelse med aftalen om transport.

# Yderligere information

For yderligere information vedr. projekter henvises der til projektvejledningen.